#### FARSKÝ LIST

**14. marec 2022 – 20. marec 2022, číslo 446**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Ten druhý hlas v nás***

***====================***

*"Peter mu povedal: "Pane, ak si to ty, rozkáž, aby som prišiel k tebe po vode." On povedal: "Poď!"" (Mt 14, 28-29)*

*"Je tma! Opäť sa ozval cudzí hlas. Čajky v tme nikdy nelietajú!" (Richard Bach, Čajka Jonathan Livingstone)*

*Je to zvláštne. Na jednej strane nás Boh volá k novému životu. Je tu. Plný svetla a radosti. Stačí uveriť. A na druhej strane v nás zaznieva akoby onen Jonathanov cudzí hlas, ktorý hovorí, že to nemôžeme urobiť. Že sa to nemá. Že je to neprístojné. Že máme ostať, ako sme, utopení v doterajšej mizérii, tak je to správne, toto je náš údel a naše miesto. Taký ten pocit, že je to síce pekná, ale len rozprávka. Hádam nebudeš nasledovať rozprávky? Nebude to fungovať. A keby aj - bude to niečo... neprístojné? Škandalózne? Byť slobodný a tešiť sa a vôbec, keď svet okolo nás je aký je? Keď my sami sme hriešnici, ktorí si nič z toho nezaslúžime, nemáme nárok, právo takto žiť? Bolo by to - vari až rúhanie sa?*

*Niekedy nás kvári pocit, že je zbytočné sa o Nový Život usilovať, že to aj tak nebude fungovať, že zažijeme iba bolesť a sklamane, tak to radšej ani neskúšajme. Ale toto je iné. Je to hlas, ktorý popoluške hovorí, že síce má na sebe skvostné šaty z orieška, dvere sú otvorené a ona môže vojsť a môže tancovať s princom, áno, všetko toto môže, ale - nemala by. Toto nie je pre ňu. Je len popoluška. Nemôže na kráľovský ples. Bolo by drzé, bolo by pohoršujúce, keby tam išla. Každý človek má vedieť, kde je jeho miesto a jej miesto nie je na plese, ale pri peciach a komínoch. Mala by ísť preč. Mala by sa vrátiť.*

*Možno toto je ten pocit v nás. Som človek ako by som si mohol dovoliť žiť ako boh, v Božej radosti a slobode? Som hriešnik, mal by som plakať a kajať sa, ako by som si mohol dovoliť radovať sa a veseliť so Ženíchom na Svadobnej Hostine? Boh ma síce ako kedysi Petra volá: "Poď!" - ale ja by som mal slušne odmietnuť a neprijať to, lebo veď viem, kde je moje miesto... Vysvetliť Bohu, že je síce pekné, že ma zavolal, ale nebolo by to vhodné, veď vieš...*

*Je to hlas diabla, "lebo bol zvrhnutý žalobca našich bratov, ktorý na nich dňom i nocou žaloval pred naším Bohom" (Zjv 12, 10) - a tak teraz žaluje na nás nám, obžalúva nás pred nami samými, aby nás presvedčil, že síce Ježiš nás volá k novému Životu a k spáse a k zbožšteniu, ale my by sme to mali odmietnuť a ďalej žiť čo a ako žijeme, lebo nie sme hodní, nezaslúžime si to, to nie je pre nás, naše miesto je tu a prijať Božie volanie by bolo krajne nevhodné a bezočivé a neprirodzené a my predsa máme vedieť, kde je naše miesto a nie sa pchať niekam, kam nepatríme a hrať sa na niečo, čím nie sme.*

*A viete čo? On, diabol, má naozaj pravdu. Takmer vo všetkom. Naozaj si to nezaslúžime. Naozaj toho nie sme hodní. Naozaj tam nepatríme. Preto je to všetko číry dar. Číra milosť od Boha. Číre a ničím nezaslúžené povolanie a vyvolenia, pretože "spasil nás nie pre spravodlivé skutky, ktoré sme my konali, ale zo svojho milosrdenstva, kúpeľom znovuzrodenia a obnovy v Duchu Svätom" (Tít 3, 5). Preto je to spása a nie odmena. Milosť a nie výplata. Odpustenie a nie zásluha. Povýšenie a nie potvrdenie. Oslobodenie. Obdarenie. Preto sa prijíma vierou. Môžeme len ako Peter na okraji loďky uveriť, že napriek tomu, kým sme a kam patríme, On, Boh sám, Princ a Kráľ, na nás zhliadol, vzal nás za ruku a povedal nám slová, na ktoré nemáme žiaden nárok, ale povedal ich: "Priateľu, postúp vyššie" (Lk 14, 10)!*

*A tak čo by sa javilo ako neprístojnou drzosťou a poľutovaniahodným a súčasne škandalóznym hraním sa na niekoho, kým nie sme, hodným po práve posmechu i odsúdenia to strany celého sveta, sa v Kristovi stáva pravdou a skutočnosťou - napriek diablovi, natruc celému svetu, kde "nik z kniežat tohoto veku ho nepoznal" (porov. 1Kor 2, 8 ), ani Jeho vyvolenie a Jeho Dar. "Sám Duch spolu s naším duchom dosvedčuje, že sme Božie deti. Ale ak sme deti, sme aj dedičia: Boží dedičia a Kristovi spoludedičia" (Rim 8, 16-17).*

*Áno, môžeme byť šťastní, aj uprostred tohto nešťastného sveta. Áno, môžeme byť plní radosti, aj uprostred tohto smutného sveta. Áno, môžeme byť slobodní a vznášať sa a lietať aj uprostred mreží a reťazí a väzňov tohto sveta. Áno, môžeme spievať a tešiť sa aj keď svet okolo nás je ponorený do bolesti a utrpenia. Áno, toto všetko môžeme aj napriek tomu, že sme len obyčajní ľudia a hriešnici, lebo On nás vyvolil vo svojej čírej milosti. Áno, všetko toto môžeme a bez výčitiek, nemusíme mať za to ani pocit viny, ani hanby, ani nejakej nevhodnosti. Áno, môžeme a je to tak správne, ak tak žijeme, áno, my, už tu, už teraz.*

*A výčitky? Niet lepšej služby a pomoci svetu, než byť Boží uprostred sveta, žiť uprostred smrti, svedčiť o živote, pretože mŕtvi môžu vstať a otroci prijať vyvolenie za synov, stačí, aby aj oni uverili. Svetlo neposlúži tak, že sa stane tmou, ale že tmu rozoženie! Prečo by sa malo hanbiť byť svetlom len preto, že naokolo je ešte stále tma? Súcit nie je v tom, že sa svetlo stane tmou, ale že svetlo svieti a pomôže tme stať sa svetlom tiež!*

*Máme právo byť slobodní. Právo byť plní radosti. Aj uprostred sveta. Aj napriek tomu, kým sme a čím sme boli. Nie zo seba, ale dostali sme ho a máme ho v Kristovi, v Bohu, ktorý vykupuje a oslobodzuje. Vo svete sa dá o niečo podobné pokúsiť len za cenu nevšímavosti a bezcitnosti. V Kristovi Bohu ale všetko sa stáva jedným. A tak môžeme súčasne súcitiť s bolesťou, smútkom, väzením sveta a s ľuďmi, ktorí v ňom stále ako väzni žijú - a zároveň byť sami plní radosti a slobody a voľnosti a šťastia bez toho, aby sme boli bezcitní, nevšímaví, bez toho, aby sme z toho mali pocit nevhodnosti či hanby za to, že my sa radujeme a tešíme, zatiaľ čo okolo nás toľkí trpia a pritom my sami v ničom nie sme lepší ako oni a nezaslúžime si preto niečo lepšie ako oni.*

***Milosť resetu***

***================***

*"My vieme, že sme prešli zo smrti do života, lebo milujeme bratov. Kto nemiluje, ostáva v smrti. … Čo je láska, poznali sme z toho, že on položil za nás svoj život. Aj my sme povinní dávať život za bratov. Ak má niekto pozemský majetok a vidí brata v núdzi, a srdce si pred ním zatvorí, ako v ňom môže ostávať Božia láska?" (1Jn 3, 14,16-17)*

*Občas nám Boh musí pripomenúť, čo je dôležité, podstatné, na čom záleží. Pretože sme začali riešiť kraviny. Sorry za výraz. Ale ak sa naše náboženstvo začne točiť okolo vecí ako sú očkovanie alebo či "tá správna omša" je latinská tvárou k stene alebo slovenská tvárou k ľudu a tak, potom sme naozaj zablúdili kamsi hodne ďaleko od samej podstaty.*

*Vojna na Ukrajine nám znova pripomenula, čo je podstatné: Milovať blížneho a to úplne konkrétne, tým, že sa s ním delím, áno, aj s pozemským majetkom. Ba viac, som ochotný sa pre neho aj obetovať. Vyššie dane? Uskromnenie sa? Ak to vyžaduje pomoc bratovi, tak sem s tým! Veď Písmo vraví, Ježiš vraví, že podľa toho spoznať kresťana a katolíka, že v tejto službe lásky by aj život položil: "Nové prikázanie vám dávam, aby ste sa milovali navzájom. Aby ste sa aj vy vzájomne milovali, ako som ja miloval vás. Podľa toho spoznajú všetci, že ste moji učeníci, ak sa budete navzájom milovať" (Jn 13, 34-35), povedal Ježiš tesne pred tým, ako za nás sám dal život. Ako jasnejšie to ešte potrebujeme povedať?*

*Nie očkovaný / neočkovaný, nie slovenský / latinský, ale dávajúci život za bratov verzus ten, kto sa rozhodne radšej "zachrániť si život, [a] stratí ho" (Lk 17, 33). Tadiaľ vedie oná deliaca čiara, o ktorej vraví Ježiš, že "sa pred ním zhromaždia všetky národy a on oddelí jedných od druhých, ako pastier oddeľuje ovce od capov" (Mt 25, 32).*

*Veci ako plánovanie dovolenky, riešenie nového televízora, štýlové oblečenie,... Pred našimi očami sa delíme na ľudí, ktorým to zrazu pripadá vzdialené až surreálne, pretože okolo nás sa objavuje realita nahá, tvrdá, surová a skutočná a oni jej výzvu prijali, zobudili sa - a zase iní, ktorí nariekajú a sťažujú sa a vykrikujú, že ako oni k "poklesu životnej úrovne" prídu, že súcit s inými je pekná vec, ale plyn je plyn a benzín je benzín a podobné veci. Kam sme sa pridali my? Lebo "teraz je súd nad týmto svetom" (Jn 12, 31) - aj nad nami.*

*Impulz k okamžitej pomoci je skvelý a ukázal sa, Bohu vďaka, v miere vrchovatej. Ale ochota k obetí a k jej trpezlivému znášaniu, z lásky k blížnemu v núdzi, k trpiacemu bratovi - toto bude oná lúčavka kráľovská, ktorá odhalí srdcia a preskúša, čo zostalo z našej civilizácie, i každého z nás osobne. Pred sebou vidíme tento boj, práve teraz, od úrovne štátov až po každého jedného človeka. Kiež obstojíme. Kiež nám to pomôže k návratu, k obráteniu. Kiež je pre nás toto čas obnovy, čas milosti.*

*"Obrátim svoju tvár proti vám, takže vás vaši nepriatelia dobyjú a vaši odporcovia vás potlačia a vy budete utekať aj vtedy, keď vás nebude nik prenasledovať. A ak ma nebudete ani potom počúvať, budem vás trestať ďalej sedem ráz väčšmi za vaše hriechy. … Keď uznajú svoje hriechy a hriechy svojich otcov, vierolomnosť, ktorú voči mne spáchali a ktorou sa mi protivili, … potom sa ja rozpamätám na svoju zmluvu s Jakubom; spomeniem si na svoju zmluvu s Izákom a na svoju zmluvu s Abrahámom a spomeniem si aj na krajinu." (Lv 26, 17-18.40.42)*

*Pôst, modlitba a ich ovocie, almužna, čiže láska, milosrdenstvo, obeta pre brata. Je čas rozpamätať sa. Toto je to, na čom záleží. Toto je to dôležité. Nie "životná úroveň". Nie veci. Nie pohodlie. Nie. Na tomto záleží. O toto ide. Je čas zobudiť sa, čas sa vrátiť. "Mám... proti tebe to, že si zanechal svoju prvotnú lásku. Preto si spomeň, odkiaľ si padol, rob pokánie a konaj ako prv. Ak nie, prídem na teba a pohnem tvoj svietnik z jeho miesta — ak nebudeš robiť pokánie" (Zjv 2, 4-5). Milovať a dávať život pre bratov. To môže každý. To dokáže každý. Veľký i malý, bohatý aj chudobný. V tomto sme si rovní. Každý toto môžeme. Toto je jediná skutočná spiritualita, ktorú potrebujeme. Pápež František nám to hovorí už roky. Možno konečne začíname chápať…*

***Plakať plný radosti***

***===================***

*"Radujte sa s radujúcimi, plačte s plačúcimi!" (Rim 12, 15)*

*Ak však máme plakať s plačúcimi a súcitiť s trpiacimi, ako potom naplniť iné slová Pavla: "Ustavične sa radujte v Pánovi! Opakujem: Radujte sa" (Flp 4, 4)?*

*Práve tak, ako to Pavol píše: v Pánovi. Nad plačom a bolesťou sa totiž vznáša viera a nádej v Toho, ktorý vie všetko nakoniec na dobré obrátiť a vďaka ktorému dokonca ani telesná smrť nie je koniec a Jeho Život sa vyvyšuje nad smrťou. Svet je len prechodné bydlisko a pozemský život iba prechodný stav. A tak aj keď plačeme s plačúcimi, plačeme súcitom, ale súčasne sa radujeme vo viere a nádeji, radujeme sa v Pánovi, ako píše Pavol. A tak radosť sa aj tu vyvyšuje nad smútkom rovnako, ako sa Boží Život vyvyšuje nad smrťou, nádej nad zúfalstvom, vykúpenie nad zlom a hriechom.*

*Bez viery a nádeje by bol smútok a bolesť poslednou stanicou. Alebo by sme sa pred nimi obrnili a zatvrdili, alebo my sme sa v nich utopili. V Kristovi ale môžeme naozaj súcitiť s trpiacimi, plakať s plačúcimi a pritom nestratiť tú hlbokú radosť, ktorá nás v Kristovi napĺňa a preniká všetko. Nie je to žiadna povrchná veselosť či pomíňavé nadšenie, ale hlboká bytostná radosť, stav bytia, ktoré je plné dôvery a nádeje. Radosť živená Božím Duchom v nás.*

*Tak o tom v trochu inej súvislosti píše Peter: "Preto sa radujete, hoci sa teraz, ak treba, trochu aj rmútite pre rozličné skúšky, aby vám vaša vyskúšaná viera, omnoho vzácnejšia ako pominuteľné zlato, ktoré sa tiež skúša ohňom, bola na chválu, slávu a česť vtedy, keď sa zjaví Ježiš Kristus" (1Pt 1, 6-7).*

*Boh je nad všetkým. A tak dokonca aj keď sa deje s nami či okolo nás zlo, stále môžeme s nádejou, dokonca s istým radostným vzrušením očakávať dobro, ktoré z toho vzíde. Časť z neho uvidíme už tu a teraz. Zvyšok až vo Večnosti, keď všetko vyjde najavo. Ale s istotou vieme, že aj vzíde, aj ho uvidíme, lebo Boh má stále moc aj kontrolu nad všetkým.*

*Je to paradox. Paradox, ktorý v našom živote umožňuje spoločný menovateľ všetkého v našom živote, kde sa všetko stretá a stáva jedným, aj keď to navonok vyzerá ako opozitum - a ním je Ježiš Kristus, Spasiteľ, Vykupiteľ, Víťaz nad každou tmou.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **14.3.** | Prepodobný otec Benedikt | | | |
| 11.30 6.hodinka + liturgia na úmysel darcu | 18.00 +Pavol (r.Červeňakova) |  | |
| **Ut**  **15.3.** | Svätý mučeník Agapios a ďalší šiesti mučeníci | | | |
| 11.30 6.hodinka  18.00 +Ján (r.Kocakova) +panychýda | 16.30 +Mikuláš (r.Bodnarova) +panychýda |  | |
| **St**  **16.3.** | Svätí mučeníci Sabinus a Papas | | Zdržanlivosť od mäsa | |
| 11.30 6.hodinka  17.00 LVPD +Ľubomír (r.Husarova) |  |  | |
| **Št**  **17.3.** | Prepodobný otec Alexej, Boží človek | | | |
| 11.30 6.hodinka  18.00 +Mária, Ján (r.Ragančikova)  19.00-20.30 Eucharistická adorácia – getsemanská |  | 16.30 +Ján, Magdaléna (r.Pavučkova) +panychýda | |
| **Pi**  **18.3.** | Svätý Cyril, jeruzalemský arcibiskup | | Zdržanlivosť od mäsa | |
| 11.30 6.hodinka | 17.00 LVPD +Michal, Helena (r.Pavlova) |  | |
| **So**  **19.3.** | ***Tretia zádušná sobota***  *Svätý mučeníci Chryzant a Dária* | | | |
| 10.30 +všetkých zosnulých | 9.00 +všetkých zosnulých  +Mária, Juraj, Pavol (r.Bohačova) | 7.30 +všetkých zosnulých | |
| **Ne**  **20.3.** | **Tretia pôstna nedeľa - Krížupoklonná**  Prepodobný otcovia, ktorých Saracéni pozabíjali v kláštore svätého Sávu | | | Zbierka pre Ukrajinu |
| 9.15 \*Janka s rod. (r.Hudačekova) | 11.00 \*Jozef, Tomáš, Jozef (r.Nabožna) | 7.30 \*za farnosť | |

***Úmysel modlitby****: za mier na Ukrajine a vo svete.*